[{"text_idx": "#000000", "text": "En 2009 en Kondoros (Hungario) Peng Zhengming proponis organizi Internacian Esperanto-Konferencon en Wuhan. Tiu loko estis elektita por 2011. Nia karmemora Lena de Zilah longe korespondadis kun c\u0302inaj verkistoj, kies artikoloj aperis en La Gazeto, kaj s\u0302ia granda deziro estis, ke IEK iam okazu en C\u0302inio. Lena, jen ni kaj viaj c\u0302inaj korespondantoj! Vi kaj Zhengming sukcese kunligis nin!"}, {"text_idx": "#000002", "text": "La akcepto estis eksterordinare varma. Tuj post nia trajna alveno el Pekino, ni (francoj, germanoj, hungaroj, italinoj, polinoj, rumanino) estis gastigitaj en bela salono, c\u0302irkau\u0306 rondaj tabloj kie estis disponigitaj belaj kaj bongustaj mang\u0302aj\u0302oj. C\u0302iuj prezentis sin. Samtempe bela programo disvolvig\u0302is: koruso, legado de surpergamena poemo de Hu Guozhu poste donacita al mi, luktarta demonstraj\u0302o, teatraj\u0302o. En la sekvantaj tagoj la programo estis altkvalita kaj densa:"}, {"text_idx": "#000003", "text": "Prezentado de la OSIEK-premiindaj libroj, inter kiuj C\u0302e Akvorando tradukita de Lau\u0306lum (Li Shijun). Temas pri unu el la du pli famaj c\u0302inaj romanoj, unue rakontita en foiroj, poste skribe verkita en la 14a jarcento, atribuita al Shi Nai\u2019a kaj Luo Guanzhong: 1830 pag\u0302oj, tri volumoj! Banditoj ribelantaj kontrau\u0306 la korupciita povo vojiradas, drinkas, batalas kaj murdas, estas enkarcerigitaj, fug\u0302as."}, {"text_idx": "#000006", "text": "Poste disvolvig\u0302is la elektita temo: \u201cLa C\u0302ina Sag\u0302o\u201d. Eu\u0306geno de Zilah pritraktis g\u0302in en Eu\u0306ropa perspektivo. Hu Guozhu parolis pri c\u0302ina Sag\u0302o kiel iom el hanligvo kaj arte prezentis diversajn mirformajn poemojn: pagodo reflektig\u0302anta en akvo au\u0306 palindromo. Wang Chongfang, kiu ne povis veni, petis ke oni legu lian prelegon pri Dao de Jing atribuita al Laozi. G\u0302i estis tiom densa, ke de Zilah proponis, ke g\u0302i aperu en La Gazeto. Tajvana doktoro Zhaoming Cho (Abengo) kontribuis per Dau\u0306deg\u0302ingo kaj Ig\u0302ingo, kaj Michel Fontaine, franco kiu edzig\u0302is kun c\u0302ina instruistino, raportis pri \u201cC\u0302inoj per eu\u0306ropaj okuloj\u201d. Wei Yida (Vejdo) brile parolis pri sia fako: c\u0302inesko. Temas pri esperantigo de la c\u0302ina tradicia fiksforma poemo Ci, kiu originis el Tang-dinastio (618-907 p. K.). Shi Chengtai, kiu venis el la malproksima nord-orienta provinco Heilongjiang, prelegis pri konfuceismo. Kaj pri budismo, bonzo Miaohui, trankvile, kviete parolis ne nur en la konferencejo, sed ankau\u0306 en la templo Baotong, kas\u0302ita en parko."}, {"text_idx": "#000007", "text": "Ankau\u0306 la turismaj posttagmezaj au\u0306 vesperaj programoj estis altkvalitaj. En g\u0302ardendomo memorinda akcepto atendis nin. Koncerto, sed ankau\u0306 te-ceremonio, kvieta, gracia. Kia c\u0302arma spektaklo, tiuj kvar junulinoj surhavantaj verdan, rug\u0302an, flavan, blankan robojn: printempo, somero, au\u0306tuno, vintro. Estas danco, spektaklo de elvers\u0302ado de diverssezonaj teoj de te-potoj en tasojn. Vespere la kultura programo dau\u0306ris. Liu Zhichun ludis per c\u0302ina instrumento. Liu Jianchao enkondukis nin en la kulturon de la urbo Huizhou. Yu Jianchao, el la C\u0302ina Radio, montris la manieron g\u0302entilece uzi mang\u0302bastonetojn. Nia korea partoprenanto Ho Song ekspoziciis siajn vivkolorajn pentraj\u0302ojn."}, {"text_idx": "#000008", "text": "Kaj tuta tago estis dedic\u0302ita al la malkovro de Wuhan: muzeo de la Hubei-provinco kun interalie la tombo de Ji Markizo, kiu havis reg\u0302an statuson. G\u0302i konsistis el pluraj c\u0302ambroj en kiuj oni malkovris bronzajn rezervujojn, armilojn, muzikinstrumentojn kaj mirindan gigantan sonorilaron."}, {"text_idx": "#000009", "text": "Poste, vizito de la granda domo de la loka asocio, restau\u0306rigata, posedaj\u0302o de Peng Zhengming, c\u0302e la lago. Proksime, tagmang\u0302o en surfostaj bambu-dometoj. Promenado en parko lau\u0306longe de la riverego Jang-Tse-Kiang. Tie atendis nin lokaj esperantistoj, kiuj denove honoris nin."}, {"text_idx": "#000011", "text": "Dum la antau\u0306kongreso en Pekino, ni malkovris la placon Tian An Men, la ankorau\u0306 nedetruitajn dometojn hutong, la Muregon, la antikvan Palacon, la templon de la C\u0302ielo, sed tio pro kio ni s\u0302atas Esperanton estas la invito al la hejma vivo: agrabla vespermang\u0302o en la g\u0302ardeno de Wang Yanjing (Fres\u0302a Maro), la filo de Ye Chuan-Chan (Cicio Mar). Li montris al mi librojn verkitajn de la patro, fama pro Montara Vilag\u0302o kaj tradukoj el Andersen. Survoje al Wuhan, ni vizitis la urbon An Yang. G\u0302i enhavas du mirindajn muzeojn: la nacia muzeo pri la c\u0302ina skribarto, kiu prezentas specimenojn el la unuaj c\u0302inaj skibaj\u0302oj sur testudaj\u0302oj kaj sur ostoj kaj la antikva loko Yinxu el la Shang dinastio."}, {"text_idx": "#000012", "text": "La OSIEK-Premio estis atribuita al Lau\u0306lum pro la traduko de C\u0302e Akvorando. Bele, ke c\u0302ina verkisto estas premiita. En 2010, en Herzberg-am-Harz (Germanio) estis Baldur Ragnarsson, je la sojlo de sia okdek-jarig\u0302o, kiel li skribis poste al mi, kiu ricevis la premion pro la traduko de Sagao de Njal. Post du jaroj Lau\u0306lum estos je la sojlo de sia 90-jarig\u0302o. Laboregemaj, mirindaj verkistoj ekzistas en Esperantujo!"}]